**Medzinárodná asociácia zimného plávania** (angl. International Winter Swimming Association), skrátene **IWSA**, je mimovládna organizácia registrovaná v Lotyššku, ktorá je riadiacim orgánom hlavne týchto svetových podujatí zimného plávania: Majstrovstvá sveta v zimnom plávaní (skrátene WSWC), ktoré sa majstrovstvami typu *masters* vo vekových kategóriách mužov a žien (A až J2) a konajú sa v dvojročnom intervale a *Svetový pohár IWSA* (angl. IWSA World Cup alebo Winter Swimming Cup), ktorý v zimnej sezóne pozostáva z približne desiatich pretekov v rôznych lokalitách sveta. IWSA vznikla v roku 2006 a jej zakladajúcimi členmi boli plavci z Fínska, Spojeného kráľovstva, Ruska a Slovenska.

Rada asociácie
--------------

Rada asociácie je štvorčlenná, vedie ju prezidentka IWSA a má dvoch zástupcov - viceprezidentov. Rada predovšetkým riadi výber lokalít pre podujatia organizované IWSA, spoluprácu s vedením lokalít, kde budú IWSA-podujatia organizované, za súvisiace finančné náležitosti a za koordináciu termínov akcií zimného plávania. Základným cieľom činnosti rady a IWSA je zaistenie bezpečnosti a zdravia zimných plavcov na podujatiach zimného plávania.

Pravidlá
--------

Východiskovým pravidlom je klasifikácia vody v mieste IWSA-podujatí na tri teplotné kategórie: kategória A označuje vodu s teplotou po 2 °C (vrátane), kategória B označuje vodu s teplotou nad 2 °C po 5 °C (vrátane) a kategória C označuje vodu s teplotou nad 5 °C. Tomu potom zodpovedá aj to, v ktorej z vôd sa môžu konať aké preteky: pre súťaže do 200 m je prípustná aj kategória A, pre tzv. vytrvalostné preteky (angl. endurance swimm) 450 m sú prípustné kategória B aj C a preteky na 1 000 m sa konajú vo vode kategórie C. Od kategórie vody závisí aj bodovanie za poradie v súťažiach. Súťaženie na majstrovstvách sveta v zimnom plávaní má podrobné pravidlá zverejnené na webovom sídle IWSA. Pre účely klasifikácie v súťažiach a evidencie si každý súťažiaci vytvorí IWSA-konto, kde si spravuje informácie o sebe a je mu pridelené príslušné identifikačné číslo IWSA (IWSA-ID) slúžiace na evidenciu plavcov a na ich bodovanie na pretekoch. Na webových stránkach IWSA sú zverejnené výsledky z pretekov, ktoré sa konali od roku 2015.

Pre realizované IWSA-šúťaže sa evidujú najlepšie dosiahnuté časy v každej vekovej kategórii a registrujú sa aj absolútne rekordy na jednotlivých tratiach mužov a žien. S mottom: *Žiadna voda nie je príliš studená.*

Zdravotné požiadavky na plavcov
-------------------------------

Pre súťaže na 450 m a 1 000 m musia plavci splniť požiadavku absolvovania kvalifikačných pretekov na trati 200 m (pre súťažné plávanie na 450 m) resp. 450 m (pre súťažné plávanie na 1 000 m) vo vode do 5 °C, čo sa preukazuje na tlačive vyhlásenia AFFIDAVIT. Naviac, deň pred týmito pretekmi je spravidla povinná zdravotná kontrola spočívajúca v meraní tlaku krvi súťažiaceho a aj vyšetrenia EKG (často aj s požiadavkou mať pri sebe výsledok skoršie vykonaného EKG-vyšetrenia zo svojho bydliska).

Ku 10. výročiu IWSA bolo vytvorené video IWSA - 10 years (je publikované na YouTube).

Referencie
----------

1. ↑   *IWSA-akcie zimného plávania* [online]. IWSA, [cit. 2021-05-20]. Dostupné online. Archivované 2021-05-14 z originálu. (po anglicky)
2. ↑   *Členovia rady IWSA* [online]. IWSA, [cit. 2021-05-20]. Dostupné online. Archivované 2021-05-07 z originálu. (po anglicky)
3. ↑   *IWSA-klasifikácia vody* [online]. IWSA, [cit. 2021-05-21]. Dostupné online. Archivované 2022-01-01 z originálu. (po anglicky)
4. ↑   *Pravidlá IWSA* [online]. IWSA, [cit. 2021-05-21]. Dostupné online.
5. ↑   *Výsledky pretekov* [online]. IWSA, [cit. 2021-05-21]. Dostupné online. Archivované 2021-05-14 z originálu.
6. ↑   *Absolútne rekordy IWSA* [online]. IWSA, [cit. 2021-05-21]. Dostupné online. Archivované 2021-05-21 z originálu. (po anglicky)
7. ↑   *Motto IWSA* [online]. IWSA, [cit. 2021-05-21]. Dostupné online. Archivované 2022-01-01 z originálu.

Pozri aj
--------

* Majstrovstvá sveta v zimnom plávaní

Externé odkazy
--------------

* IWSA - Medzinárodná asociácia zimného plávania (po anglicky)
* IWSA (na serveri openwaterpedia.org) (po anglicky)